钦定古今图书集成/明伦汇编/官常典/第518卷 > 完颜撒改
## 钦定古今图书集成/明伦汇编/官常典/第518卷 > 完颜撒改

按《金史》本传：“撒改，上京纳鲁浑河人也。其先居于兀
泠窟河，身长多力，善用枪。王师南征，睿宗为右副元
师，置之麾下，佩以金牌，使督军事。天德元年，授本班
祗候、郎君、详稳。其后从军泰州路军帅以撒改为万
户，领银术可等猛安，戍北边，数有战功。二年正月，海
陵庶人遣使夏国，谕以即位事，因令伺彼之意。既还”，
称旨，为尚书兵部郎中，改同知会宁尹，迁迭剌部族
节度使，改欧里本群牧使，为曷懒路都总管。海陵伐
宋，授卫州防御使，为武震军都总管。世宗即位，遣使
召撒改，既至，除昌武军节度使。俄为山东路元帅副
都统，改安化军节度使，兼副都统如故。四年，徙镇安
武，仍兼副统，领山东、大名、东平三路军八万馀渡淮，
会大军伐宋。进至楚州，宋遣使奉岁币还邳州，卒。